'pNa temelju članka 56. Zakona o proračunu (NN br. 144/21 ), članka 9. Pravilnika o mjerilima i načinu korištenja nenamjenskih donacija i vlastitih prihoda proračunskih korisnika Ličko-senjske županije (Županijski glasnik br. 11/23) i na temelju članka 31. Statuta Osnovne škole “Milan Sekulić“ Lovinac, a u svezi sa člankom 34. Zakona o fiskalnoj odgovornosti (NN br. 111/18.) Školski odbor Osnovne škole “Milan Sekulić“ Lovinac donosi:

**PRAVILNIK**

**O STJECANJU I NAČINU KORIŠTENJA NENAMJENSKIH DONACIJA I VLASTITIH PRIHODA**

Članak 1.

Ovom Pravilnikom o stjecanju i načinu korištenja nenamjenskih donacija i vlastitih prihoda (u daljnjem tekstu: Pravilnik) podrobnije se uređuju proceduralna pitanja u pogledu ostvarivanja i raspolaganja nenamjenskim donacijama i vlastitim prihodima Osnovne škole “Milan Sekulić“ Lovinac (u daljnjem tekstu: Škole).

Odredbe ovog Pravilnika ne odnose se na sredstva državnog proračuna, županije, grada, općine, namjenske prihode od sufinanciranja, te tekuće pomoći u okviru projekata.

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini.

Članak 2.

Nenamjenske donacije, u smislu ovoga Pravilnika, su prihodi ostvareni od fizičkih osoba, neprofitnih organizacija, trgovačkih društava i ostalih subjekata izvan općeg proračuna bez bilo kakve naknade ili protučinidbe, a kojima namjena nije utvrđena propisom i/ili ugovorom (u daljnjem tekstu: nenamjenske donacije).

Sukladno članku 54. Zakona o proračunu (NN br. 144/21) vlastitim prihodima smatraju se prihodi koje Škola ostvari od obavljanja poslova na tržištu i tržišnim uvjetima, a koje poslove mogu obavljati i drugi subjekti izvan općeg proračuna.

Škola može ostvariti prihod od:

- najma školskog prostora (dvorane, učionica...) i opreme,

- prihoda od prodaje starog papira,

- prihoda od prodaje radova učeničke zadruge i drugih radova,

- prihoda od prodaje opreme koja zbog zastarjelosti i tehničke neispravnosti nije pogodna

 za upotrebu u školi,

- prihoda od kamata na depozite u bankama i drugim financijskim institucijama,

- ostalih prihoda ostvarenih na tržištu i u tržišnim uvjetima ostvarenih u skladu s

 pozitivnim propisima, aktima škole i osnivača.

Odlukom o izvršavanju proračuna može se odrediti izuzeće od obveze uplate nenamjenskih donacija i vlastitih prihoda u proračun.

Članak 3.

Ugovor o donaciji se ne sklapa ako je donator fizička osoba.

Ostvarivanjem nenamjenske donacije Škola je dužna na svojoj mrežnoj stranici, na lako dostupan i pretraživ način i u strojno čitljivom obliku, objaviti informacije o primljenoj nenamjenskoj donaciji (podaci o donatoru, vrsti i vrijednosti donacije).

Dobivene donacije ne mogu se koristiti za sponzorstva i donacije.

Nenamjenske donacije Škole mogu se koristiti za materijalne i financijske rashode te nabavu opreme za redovnu i programsku djelatnost Škole.

Članak 4.

Školski prostor i opremu iz članka 2. st. 3 ovog Pravilnika može se iznajmiti zainteresiranim građanima, udrugama, ustanovama, klubovima i drugim pravnim osobama (u daljnjem tekstu: najmoprimac) za održavanje sastanaka, predavanja, rekreacije i slično, ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom Škole.

Zainteresirani najmoprimci u zahtjevu za najam prostora dužni su podrobnije naznačiti vrijeme, svrhu, broj sudionika i ostale podatke koji pobliže opisuju namjeravanu aktivnost za koju se iznajmljuje prostor.

U slučaju da se radi o zainteresiranim građanima, odnosno grupi građana, zahtjev podnosi zajednički predstavnik kojeg svojim potpisom na zahtjevu podrže zainteresirani građani.

Članak 5.

Zahtjev se podnosi Školskom odboru Škole.

Školski odbor svojom Odlukom pobliže uređuje uvjete najma i to: najamninu, vrijeme najma odnosno trajanje, korištenje prilaznih hodnika, sanitarnih čvorova, opreme (računala, projektor) i sl.

Visinu najamnine, po konkretnom zahtjevu, utvrđuje Školski odbor ovisno o prostoru koji se iznajmljuje i grupi koja ga koristi (učenici naše škole ili vanjski korisnici).

Na osnovi Odluke o davanju u najam školskog prostora ravnatelj Škole sklapa Ugovor o najmu.

Članak 6.

Ugovor o najmu sklapa se najdulje na godinu dana te, između ostalog, obavezno sadrži:

- podatke o najmoprimcu;

- termin najma koji ne smije remetiti redovno odvijanje nastavnog procesa;

- podatke o poslovnom prostoru ili opremi;

- iznos najamnine;

- broj IBAN-a za uplatu i rokove plaćanja;

- pravo na izmjenu cijene u suglasnosti s najmoprimcem;

- period na koji se ugovor sklapa;

- odredbu o zabrani davanja prostora ili opreme u podnajam;

- odredbe o prestanku ugovora i otkaznim rokovima;

- odredbu o podmirenju troškova nastalih oštećenjem prostora ili opreme.

Članak 7.

Evidencija o sklopljenim ugovorima o najmu vodi se u tajništvu Škole, a nadzor i naplatu vlastitih prihoda vodi računovodstvo Škole, a prema posebnoj proceduri praćenja i naplate prihoda i primitaka Škole.

Članak 8.

Vlastiti prihodi koristit će se za podmirenje rashoda nastalih obavljanjem poslova temeljem kojih su vlastiti prihodi i ostvareni.

Ako su u tekućoj godini vlastiti prihodi uplaćeni u nižem iznosu nego što je planirano u financijskom planu, mogu se preuzeti i plaćati obveze do visine uplaćenih, odnosno prenesenih sredstava.

Ako se ostvare vlastiti prihodi u iznosu većem od iznosa potrebnog za podmirivanje rashoda iz stavka 1. i stavka 2. ovog članka, obvezni su ih koristiti za materijalne i financijske rashode, vlastito učešće u EU projektima te unaprjeđenje djelatnosti (nabavu nefinancijske imovine).

Iznimno, vlastiti prihodi mogu se koristiti i u druge svrhe, ali uz prethodnu suglasnost osnivača, a iz razloga koje osnivač ocijeni opravdanim.

Ako je u bilanci na dan 31.12. prethodne godine iskazan manjak prihoda (iz izvora: vlastiti prihodi) Škola je obvezna vlastite prihode ostvarene u iznosu većem od iznosa potrebnog za pokriće rashoda iz stavka 1. ovog članka, rasporediti za pokriće iskazanog manjka.

Članak 9.

Vlastiti prihodi koji se ne iskoriste u tekućoj godini, prenose se u sljedeću proračunsku godinu, a ostvareni višak prihoda koristi se sukladno zakonu i općim aktima Škole i Pravilnikom o mjerilima i načinu korištenja nenamjenskih donacija i vlastitih prihoda proračunskih korisnika Ličko-senjske županije.

Članak 10.

Škola je dužna vlastite prihode evidentirati sukladno propisima kojima se uređuje proračunsko računovodstvo.

Ostvarenje i korištenje nenamjenskih donacija i vlastitih prihoda evidentira se mjesečno kroz sustav riznice.

Članak 11.

Školski odbor kontinuirano tijekom godine prati ostvarenje i korištenje nenamjenskih donacija i vlastitih prihoda sukladno posebnim propisima, Pravilnikom o mjerilima i načinu korištenja nenamjenskih donacija i vlastitih prihoda proračunskih korisnika Ličko-senjske županije i drugim aktima osnivača prilikom podnošenja polugodišnjeg i godišnjeg izvještaja o izvršenju financijskog plana Škole, odnosno posebnog izvješća podnesenog na zahtjev osnivača uz drugu raspoloživu odnosno dostupnu dokumentaciju.

 Članak 12.

Stupanjem na snagu ovog Pravilnika prestaje važiti Pravilnik o načinu korištenja vlastitih prihoda proračunskog korisnika Osnovne škole „Milan Sekulić“ Lovinac (KLASA: 003-06/21-01-05 , URBROJ: 2125/23-01-21-01 od 26.veljače 2021. godine).

Članak 13.

Ovaj Pravilnik stupa na snagu osmog dana od dana objavljivanja na oglasnoj ploči Škole.

KLASA: 011-03/23-02-02

URBROJ: 2125-23-01-23-01

Lovinac , 29. lipnja 2023.g

 Predsjednica Školskog odbora:

 Margareta Kranjčević Rogić

Ovaj Pravilnik objavljen je na oglasnoj ploči Škole dana 29. lipnja 2023.godine .

Ravnateljica:

 Marija Tonković